b'\n_START_ARTICLE_\nHenna\n_START_SECTION_\nDescriere\n_START_PARAGRAPH_\nArbust sau arbore mic foarte ramificat, glabru, ating\xc3\xa2nd p\xc3\xa2n\xc4\x83 la 6\xe2\x80\x9312 m \xc3\xaen \xc3\xaen\xc4\x83l\xc8\x9bime, cu scoar\xc8\x9b\xc4\x83 cafeniu-cenu\xc8\x99ie \xc8\x99i ramurile tinere patrunghiulare, plantele b\xc4\x83tr\xc3\xa2ne, prezint\xc4\x83, uneori, ramuri mici cu extremit\xc4\x83\xc8\x9bi spinoase de 3,5\xc2\xa0cm lungime._NEWLINE_Frunzele sunt opus decusate, simple \xc8\x99i \xc3\xaentregi, aproape sesile; stipelele sunt minuscule; limbul este eliptic sau alungit sau larg lanceolat, de 1-8,5\xc2\xa0cm x 0,5\xe2\x80\x934\xc2\xa0cm, cuneiform la baz\xc4\x83, ascu\xc8\x9bit sau rotunjit la v\xc3\xa2rf, cu nervuri penate._NEWLINE_Inflorescen\xc8\x9ba este un panicul terminal de talie mare, piramidal, ating\xc3\xa2nd p\xc3\xa2n\xc4\x83 la 25\xc2\xa0cm lungime, cu numeroase flori._NEWLINE_Florile sunt bisexuate, regulate, tetramere, odorante; pedicelul de 2\xe2\x80\x934\xc2\xa0mm lungime; caliciul cu un tub ating\xc3\xa2nd p\xc3\xa2n\xc4\x83 la 2\xc2\xa0mm lungime \xc8\x99i lobi ovali de 2\xe2\x80\x933\xc2\xa0mm lungime; petalele sunt rotunde sau obovale, de 1,5\xe2\x80\x934\xc2\xa0mm x 4\xe2\x80\x935\xc2\xa0mm, de obicei, albicioase, uneori ro\xc8\x99iatice; are 8 stamine, inserate \xc3\xaen perechi pe marginea tubului caliciului, cu filamente de 4\xe2\x80\x935\xc2\xa0mm \xc3\xaen lungime; ovarul este superior, patrulocular, stilul este erect, p\xc3\xa2n\xc4\x83 la 5\xc2\xa0mm \xc3\xaen lungime, stigmatele sunt capitate._NEWLINE_Fructele sunt ni\xc8\x99te capsule globuloase, de 4\xe2\x80\x938\xc2\xa0mm \xc3\xaen diametru, violet-verzi, indehiscente sau se deschid neregulat, con\xc8\x9bin\xc3\xa2nd numeroase semin\xc8\x9be; semin\xc8\x9bele sunt 4-angulare, de 2\xe2\x80\x933\xc2\xa0mm lungime, cu \xc3\xaenveli\xc8\x99ul gros.\n_START_SECTION_\nOriginea \xc8\x99i r\xc4\x83sp\xc3\xa2ndirea geografic\xc4\x83\n_START_PARAGRAPH_\nOriginea hennei (Lawsonia inermis) este necunoscut\xc4\x83. Datele lingvistice sus\xc8\x9bin o origine a hennei din regiunea Belucistan (Iran \xc8\x99i Pakistan) p\xc3\xa2n\xc4\x83 \xc3\xaen vestul Indiei, unde \xc3\xaenc\xc4\x83 mai cre\xc8\x99te \xc3\xaen stare s\xc4\x83lbatic\xc4\x83. De acolo, ea s-ar fi r\xc4\x83sp\xc3\xa2ndit spre est p\xc3\xa2n\xc4\x83 \xc3\xaen restul Indiei \xc8\x99i Indonezia, \xc8\x99i spre vest p\xc3\xa2n\xc4\x83 \xc3\xaen Orientul Mijlociu, unde a devenit una dintre cele mai importante plante din Islam. Cu toate acestea, ea era deja men\xc8\x9bionat\xc4\x83 \xc3\xaen Biblie (\xc3\xaen C\xc3\xa2ntarea C\xc3\xa2nt\xc4\x83rilor) pentru parfumul ei ("kopher" - hena), \xc8\x99i \xc3\xaen Egiptul antic ("kwpr"). Mai t\xc3\xa2rziu, ea a urmat armatele \xc8\x99i comercian\xc8\x9bii islamici din Arabia p\xc3\xa2n\xc4\x83 \xc3\xaen Spania, Africa de Nord, Madagascar, Insulele Moluce, Indochina \xc8\x99i Japonia._NEWLINE_Acum henna este g\xc4\x83sit\xc4\x83 peste tot \xc3\xaen regiunile tropicale \xc8\x99i subtropicale. Henna este cultivat\xc4\x83 \xc3\xaen principal \xc3\xaen gr\xc4\x83dini familiale \xc8\x99i produc\xc8\x9bia sa comercial\xc4\x83 se limiteaz\xc4\x83 la c\xc3\xa2teva locuri din India, Pakistan, Iran, Egipt, Libia, Niger \xc8\x99i Sudan. \xc3\x8en Africa, este de multe ori aclimatizat\xc4\x83, mai ales pe soluri aluvionare de-a lungul r\xc3\xa2urilor. \xc3\x8en Madagascar, ea a devenit at\xc3\xa2t de frecvent\xc4\x83 de-a lungul unor r\xc3\xa2uri \xc3\xaenc\xc3\xa2t nu  mai trebuie s\xc4\x83 fie cultivat\xc4\x83.\n_START_SECTION_\nHabitat\n_START_PARAGRAPH_\nHenna necesit\xc4\x83 temperaturi ridicate (o media zilnic\xc4\x83 optim\xc4\x83 de aproximativ 25\xc2\xa0\xc2\xb0C) pentru a germina, cre\xc8\x99te \xc8\x99i a se dezvolta. Se adapteaz\xc4\x83 la o gam\xc4\x83 larg\xc4\x83 de condi\xc8\x9bii. Tolereaz\xc4\x83 soluri s\xc4\x83race, pietroase \xc8\x99i nisipoase, dar de asemenea se adapteaz\xc4\x83 bine \xc8\x99i la soluri argiloase grase  fertile. Ea tolereaz\xc4\x83 umiditate sc\xc4\x83zut\xc4\x83 a aerului, precum \xc8\x99i seceta. Sunt adesea \xc3\xaent\xc3\xa2lnite plante aclimatizate nu numai \xc3\xaen albiile r\xc3\xa2urilor inundate temporar \xc8\x99i p\xc4\x83duri riverane, dar de asemenea \xc8\x99i pe versan\xc8\x9bii dealurilor \xc8\x99i \xc3\xaen cr\xc4\x83p\xc4\x83turile din roci, p\xc3\xa2n\xc4\x83 la 1350 m altitudine.\n_START_SECTION_\nPropriet\xc4\x83\xc8\x9bi chimice\n_START_PARAGRAPH_\nPrincipiul colorant g\xc4\x83sit \xc3\xaen henna este lawsona sau 2-hidroxi-1,4-naftochinona (naftalendiona), care este prezent\xc4\x83 \xc3\xaen frunzele uscate la o concentra\xc8\x9bie de 0,5-2%. Acesta se fixeaz\xc4\x83 puternic pe proteine, ceea ce face vopsire foarte rezistent\xc4\x83 \xc8\x99i durabil\xc4\x83. Al\xc8\x9bi compu\xc8\x99i chimici ai hennei sunt flavonoidele (luteolina, acacetina) precum \xc8\x99i acidul galic, care contribuie \xc3\xaen calitate de mordan\xc8\x9bi organici la procesul de vopsire; glucidele (gelatina vegetal\xc4\x83, mucilagiul) confer\xc4\x83 pastei de henna o consisten\xc8\x9b\xc4\x83 dorit\xc4\x83 pentru a se fixa de p\xc4\x83r \xc8\x99i pot astfel juca un rol \xc3\xaen p\xc4\x83trunderea lawsonei \xc3\xaen p\xc4\x83r \xc8\x99i alte \xc8\x9besuturi._NEWLINE_Tulpina con\xc8\x9bine cantit\xc4\x83\xc8\x9bi variabile de taninuri. Prin distilare cu vapori, florile dau 0,01\xe2\x80\x930,02% ulei esen\xc8\x9bial (ulei de henn\xc4\x83), care con\xc8\x9bine \xc3\xaen principal \xce\xb1- \xc8\x99i \xce\xb2-ionone, care pot servi ca baz\xc4\x83 \xc3\xaen parfumerie. Semin\xc8\x9bele con\xc8\x9bin aproximativ 10% de ulei nesicativ v\xc3\xa2scos, compus \xc3\xaen principal din acizi oleic, linoleic \xc8\x99i stearic. Acest ulei nu are nici o importan\xc8\x9b\xc4\x83 comercial\xc4\x83, dar este folosit de exemplu \xc3\xaen Uganda, pentru a unge corpul._NEWLINE_Henna are propriet\xc4\x83\xc8\x9bi antiinflamatoare, analgezice \xc8\x99i antipiretice, dar poate avea \xc8\x99i efecte secundare ca anemia hemolitic\xc4\x83 \xc3\xaen caz de deficit de enzima glucozo-6-fosfat dehidrogenaz\xc4\x83. Testele efectuate pe \xc8\x99obolani au ar\xc4\x83tat ca extractele din scoar\xc8\x9b\xc4\x83 au propriet\xc4\x83\xc8\x9bi hepatoprotectoare \xc8\x99i anti-oxidante. Extractele din henna prezint\xc4\x83 de asemenea propriet\xc4\x83\xc8\x9bi moluscicide \xc8\x99i tripanocide. Extractul din frunze are propriet\xc4\x83\xc8\x9bi antitumorale \xc8\x99i tuberculostatice \xc3\xaen testele pe \xc8\x99oareci. El a ar\xc4\x83tat un spectru larg fungitoxic \xc3\xaen cursul testelor pe diverse dermatomicoze, care a fost atribuit lawsonei. \xc3\x8en India, preparatele pe baz\xc4\x83 de henna au demonstrat o activitate anticoncep\xc8\x9bional\xc4\x83.\n_START_SECTION_\nColorant\n_START_PARAGRAPH_\nHenna a fost utilizat\xc4\x83 pe scar\xc4\x83 larg\xc4\x83 pentru vopsirea m\xc4\x83tasei, l\xc3\xa2nii \xc8\x99i \xc3\xaentr-o m\xc4\x83sur\xc4\x83 mai mic\xc4\x83 a bumbacului, f\xc4\x83r\xc4\x83 mordansare sau dup\xc4\x83 o baie cu mordant, scufund\xc3\xa2nd fibrele textile \xc3\xaentr-o baie de henna fierbinte \xc8\x99i acidul\xc3\xa2nd cu o\xc8\x9bet sau, suc de l\xc4\x83m\xc3\xa2ie. Diverse culori portocalii \xc8\x99i ro\xc8\x99ii pot fi ob\xc8\x9binute prin ad\xc4\x83ugarea altor ingrediente. Acest colorant serve\xc8\x99te adesea drept culoare de fond pe care este aplicat apoi indigo pentru a se ob\xc8\x9bine un negru profund \xc8\x99i care nu iese la sp\xc4\x83lat. La marocani, pielea este \xc3\xaenc\xc4\x83 vopsit\xc4\x83 cu henna.\n_START_SECTION_\nCosmetic\xc4\x83\n_START_PARAGRAPH_\nHenna este una dintre cele mai vechi surse de produse de cosmetic\xc4\x83 din lume. Colorantul ob\xc8\x9binut din frunzele sale este folosit pentru colorarea unghiilor, vopsirea sau decorarea m\xc3\xa2inilor,  picioarelor \xc8\x99i vopsirea p\xc4\x83rului. Manuscrisele demonstreaz\xc4\x83 utilizarea hennei cu peste 2500 de ani \xc3\xaen urm\xc4\x83._NEWLINE_\xc3\x8en Islam, hinduism \xc8\x99i budism henna este utilizat\xc4\x83 \xc3\xaen numeroase ceremonii, mai ales \xc3\xaen c\xc4\x83s\xc4\x83torie. Utilizarea hennei pentru vopsirea palmelor m\xc3\xa2inilor \xc8\x99i t\xc4\x83lpilor picioarelor de c\xc4\x83tre femeile c\xc4\x83s\xc4\x83torite este r\xc4\x83sp\xc3\xa2ndit\xc4\x83 la musulmane. Printre preg\xc4\x83tirile pentru ceremonia de nunt\xc4\x83, m\xc3\xa2inile \xc8\x99i picioarele miresei sunt adesea decorate foarte minu\xc8\x9bios, \xc3\xaen credin\xc8\x9ba c\xc4\x83 henna purific\xc4\x83 \xc8\x99i protejeaz\xc4\x83; desenele variaz\xc4\x83 de la o regiune \xc8\x99i o cultur\xc4\x83 la alta, indic\xc3\xa2nd de exemplu stare bun\xc4\x83 de s\xc4\x83n\xc4\x83tate, fertilitate, \xc3\xaen\xc8\x9belepciune \xc8\x99i cultur\xc4\x83 spiritual\xc4\x83. \xc3\x8en unele p\xc4\x83r\xc8\x9bi din Africa, se prefer\xc4\x83 desenele mari \xc8\x99i negre, geometrice. Conform unui obicei popular, cu deosebire \xc3\xaen \xc8\x9b\xc4\x83rile Magrebului, \xc3\xaen ajunul nun\xc8\x9bii, mireasa organizeaz\xc4\x83 o petrecere exclusiv \xc3\xaentre femei, \xe2\x80\x9eSeara de Henna\xe2\x80\x9d, \xc3\xaen care participantele - rude \xc8\x99i prietene - folosesc o crem\xc4\x83 ro\xc8\x99iatic\xc4\x83 f\xc4\x83cut\xc4\x83 dintr-un amestec de pulbere de henna cu ulei de m\xc4\x83sline cu care \xc3\xae\xc8\x99i vopsesc palmele._NEWLINE_Mehndi (un echivalent al tatuajului) este arta tradi\xc8\x9bionala indian\xc4\x83 sau arab\xc4\x83 a vopsirii cu henna a corpului._NEWLINE_Henna este frecvent utilizat\xc4\x83 de c\xc4\x83tre femei pentru vopsirea unghiilor \xc3\xaen Asia de Sud-Est, Indochina \xc8\x99i \xc3\xaen Japonia._NEWLINE_Musulmanii obi\xc8\x99nuiesc s\xc4\x83-\xc8\x99i vopseasc\xc4\x83 barba cu henna \xc3\xaen amintirea lui Mohamed, care a avut barba ro\xc8\x99ie, c\xc3\xa2t \xc8\x99i p\xc4\x83rul c\xc4\x83milelor \xc8\x99i coama cailor demnitarilor la parade importante._NEWLINE_Henna este folosit\xc4\x83 ca pigment al vopselelor de p\xc4\x83r \xc3\xaen \xc3\xaentreaga lume. O gam\xc4\x83 larg\xc4\x83 din nuan\xc8\x9be, de la acaju blond str\xc4\x83lucitor p\xc3\xa2n\xc4\x83 la \xc8\x99aten \xc8\x99i negru profund \xc8\x99i intens pot fi ob\xc8\x9binute prin utilizarea aditivilor sau prin combinarea cu al\xc8\x9bi pigmen\xc8\x9bi - pentru a da o culoare neagr\xc4\x83 p\xc4\x83rului se adaug\xc4\x83, de obicei, indigo._NEWLINE_Pentru a prepara vopsea pentru piele, unghii \xc8\x99i p\xc4\x83r, frunzele proaspete sau uscate sau pudra de henna sunt amestecate cu ap\xc4\x83 ad\xc4\x83ug\xc3\xa2ndu-se suc de l\xc4\x83m\xc3\xa2ie \xc8\x99i oxid de calciu pentru a ob\xc8\x9bine o past\xc4\x83. \xc3\x8en func\xc8\x9bie de utilizare, de culoarea dorit\xc4\x83 \xc8\x99i de locul aplic\xc4\x83rii, pot fi ad\xc4\x83ugate alte substan\xc8\x9be, ca extractul din gambir (Uncaria gambir), pulberea din nuca de areca (Areca catechu), indigo sau alaun. Se aplic\xc4\x83 pasta cu grij\xc4\x83 pe piele sau pe unghii sau se fric\xc8\x9bioneaz\xc4\x83 p\xc4\x83rul, apoi se las\xc4\x83 pentru a ac\xc8\x9biona 6-12 ore, capul este acoperit cu un prosop umed sau, uneori, cu o frunze de betel (Piper betle). Culoarea este durabil\xc4\x83 \xc8\x99i rezistent\xc4\x83 la sp\xc4\x83lare.\n_START_SECTION_\nParfumerie\n_START_PARAGRAPH_\nUtilizarea parfumului din flori de henna este \xc3\xaen mare m\xc4\x83sur\xc4\x83 limitat\xc4\x83 la Egipt, nordul Indiei \xc8\x99i Java. De culoare verzuie, acesta este ob\xc8\x9binut prin macerarea florilor \xc3\xaen ulei, preferabil \xc3\xaen ulei de ben (Moringa peregrina) care nu r\xc3\xa2nceze\xc8\x99te u\xc8\x99or.\n_START_SECTION_\nPlant\xc4\x83 ornamental\xc4\x83 \xc8\x99i industrial\xc4\x83\n_START_PARAGRAPH_\nHenna este larg cultivat\xc4\x83 \xc3\xaen gr\xc4\x83dini ca plant\xc4\x83 ornamental\xc4\x83 sau gard viu, \xc8\x99i este apreciat pentru parfumul puternic \xc8\x99i pl\xc4\x83cut al florilor sale, care aminte\xc8\x99te pe acel al trandafirului chinezesc (Rosa chinensis)._NEWLINE_Lemnul de henna este fin granulat, tare, \xc8\x99i timp \xc3\xaendelungat a fost folosit pentru a fabrica \xc8\x9b\xc4\x83ru\xc8\x99i de cort \xc8\x99i m\xc3\xa2nere de unelte \xc3\xaen India, dar este de asemenea folosit \xc8\x99i ca lemn de foc. Fibrele ramurilor precum \xc8\x99i scoar\xc8\x9ba trunchiului sunt utilizate \xc3\xaen Kenya pentru a face co\xc8\x99uri \xc3\xaempletite, r\xc4\x83murele servesc ca periu\xc8\x9be de din\xc8\x9bi \xc3\xaen Indonezia.\n_START_SECTION_\nPlant\xc4\x83 medicinal\xc4\x83\n_START_PARAGRAPH_\n\xc3\x8en medicina tradi\xc8\x9bional\xc4\x83, henna este folosit\xc4\x83 ca un panaceu \xc3\xaempotriva aproape tuturor bolilor._NEWLINE_Vor fi men\xc8\x9bionate aici numai utiliz\xc4\x83rile medicinale confirmate prin studii clinice. Extractele din frunze au un efect astringent asupra pielii, ea devenind \xc3\xaentruc\xc3\xa2tva hidrofob\xc4\x83. Acest efect, asociat cu o u\xc8\x99oar\xc4\x83 ac\xc8\x9biune bactericid\xc4\x83 \xc8\x99i fungicid\xc4\x83, \xc3\xael face un medicament util pentru uz extern \xc3\xaempotriva multor afec\xc8\x9biuni ale pielii \xc8\x99i unghiilor. Vopsirea parului cu henna omoar\xc4\x83 \xc3\xaen mod eficient p\xc4\x83duchii._NEWLINE_\xc3\x8en medicina arab\xc4\x83 \xc8\x99i indian\xc4\x83, preparatele din frunze, care con\xc8\x9bin uneori alte p\xc4\x83r\xc8\x9bi ale plantei (r\xc4\x83d\xc4\x83cina), sunt utilizate \xc3\xaen mod eficient ca remediu abortiv \xc8\x99i emenagog \xc8\x99i pentru a declan\xc8\x99a na\xc8\x99terea. Un decoct din frunze \xc8\x99i r\xc4\x83d\xc4\x83cini este eficient \xc3\xaempotriva unor forme de diaree. \xc3\x8en Coasta de Filde\xc8\x99 \xc8\x99i nordul Nigeriei, frunzele sunt folosite pentru a trata tripanosomiaza.'